મહીકાંઠાની 140 ઠકરાતો ઇનામ કમિશનની કાર્યવાહીથી અસંતુષ્ટ બનેલી, અને અસંતુષ્ટ લોકોની નેતાગીરી ખાનપુરના ઠાકોર જીવાભાઈએ લીધી. તેમને સાથ મળ્યો આણંદના ગરબડદાસ મુખીનો. આ બન્નેએ ભેગા મળીને બળવાનો ઝંડો ફરકાવ્યો. ઠાકોર જીવાભાઈ અને ગરબડદાસ મુખીએ ભીલ, કોળી અને અન્ય કોમોનું 2000નું લશ્કર એકઠું કરી નજીકનાં ગામડાં જીતી લઈને અંગ્રેજી સત્તાનો પ્રતિકાર કર્યો. વડોદરાથી બ્રિટિશ લશ્કર આવી પહોંચ્યું અને તેણે ગામડાંમાં લોકો ઉપર ત્રાસ ગુજારી બળવાખોરોને પકડી પાડ્યા અને જેર કર્યા. ઠાકોર જીવાભાઈ પણ પકડાયા અને તેમને ફાંસી આપવામાં આવી. અંગ્રેજ સરકારે આણંદમાં થાણું નાખ્યું. લશ્કરના સશસ્ત્ર સૈનિકો જિલ્લાના ગામેગામ ફરવા લાગ્યા. અંગ્રેજોના મતે 1857ના સ્વાતંત્ર્ય સૈનિકો તો બળાખોર હતા. એમને પકડવા અંગ્રેજ લશ્કરના સૈનિકો સામાન્ય પ્રજાજનોને રંજાડવા લાગ્યા. સૈનિકને અંગ્રેજીમાં સોલ્જર કહેવાય. સામાન્ય પ્રજાજન સોલ્જરને સોજનિયા તરીકે ઓળખતો અને એ નામે વાત કરતો. એ દિવસોમાં આ સોજનિયા જે મળે તે બધું લૂંટતા, અને સ્વાતંત્ર્ય સૈનિકોની ભાળ મેળવવા સામ-દામ-ભેદ-દંડની તમામ યુક્તિઓ અપનાવતા. એથી કરીને સમગ્ર જિલ્લામાં ભય ફેલાયો, અશાંતિ વ્યાપી ગઈ. પ્રજા ત્રાહિમામ પોકારવા લાગી. ન ડગ્યા 1857ના સ્વાતંત્ર્ય સંગ્રામના ચરોતરના નરબંકા શૂરવીરો.